Pak eie kosblik as jy dié week vlieg, waarsku vakbondNumsa waarsku passasiers om liefs hul eie kos op vlugte saam te neem. (Foto: pixabay) Die metaalwerkersvakbond Numsa is op pad arbeidshof toe om die maatskappy Air Chefs te probeer stuit om ŉ stokkie voor hul beoogde staking te steek. Die maatskappy verskaf onder meer die maaltye wat op vlugte bedien word, asook die verversings in lughawesitkamers en maaltye vir werkers. Numsa-lede begin Maandag om 06:00 staak. Hul optrede gaan die OR Tambo-, Kaapstad-, en King Shaka-lughawe raak. Rederye wat na verwagting geraak gaan word sluit in die Suid-Afrikaanse Lugdiens, SA Express, SA Airlink, Mango, Air Mauritius, Swiss Airlines, asook alle SAL-ruskamers, kantiens én die SAL-tegniese afdeling se kantien. “Ons stel voor as jy met dié rederye vlieg, pak jou eie kosblik omdat daar geen kos op die vlugte gaan wees nie,” het Phakamile Hlubi-Majola, Numsa-woordvoerder, gesê. “Ons lede is keelvol omdat die herdenkingsbonus eensydig deur die bestuur onttrek is. Sedert Januarie vanjaar het geen werker dit nog ontvang nie. Ons lede eis dat dit betaal word omdat dit deel is van hul indiensnemingsvoordele. “Sedert die maatskappy ŉ stakingskennisgewing ontvang het, het Air Chefs gevra vir ŉ dringende hofbevel om die staking te verhoed.” Numsa het gesê hy verwerp dié stap met die minagting wat dit verdien. “Pleks daarvan dat hulle met ons vergader, is hulle haastig hof toe om werkers te probeer stilmaak,” het Hlubi-Majola gesê. Sy het gesê Numsa gaan alles moontlik doen om werkers se reg om te staak, te beskerm. Air Chefs het nagenoeg 1 200 werkers.